Nýlega hlaut Svanborg R. Jónsdóttir á Stóra-Núpi í Gnúpverjahreppi framgang í stöðu prófessors við Menntavísindasvið Háskóla Íslands . Svanborg flutti í Gnúpverjahrepp 1973 og að loknu kennaraprófi 1978 kenndi hún við grunnskólann þar til 2006 , en þá hóf hún doktorsnám við Háskóla Íslands . Áður hafði hún lokið MA gráðu í uppeldis - og menntunarfræðum við Félagsvísindadeild HÍ . Meðfram doktorsnámi kenndi hún við HÍ og á námskeiðum víða um land . Einnig var hún eina önn í Háskólanum í Exeter á Englandi og starfaði þar með þekktum fræðimönnum . Að loknu doktorsnámi hefur Svanborg verið í fastri stöðu við Háskóla Íslands . Svanborg var frumkvöðull í nýsköpunarkennslu og innleiddi það námssvið í Gnúpverjaskóla meðan hún starfaði þar og var það aðal umfjöllunarefni hennar í doktorsnáminu . Nú er hún sérfræðingur í nýsköpunar - og frumkvöðlamennt við HÍ . Hún hefur tekið þátt í mörgum samstarfsrannsóknarverkefnum bæði hér innanlands og erlendis og stýrði tveimur rannsóknarhópum kennara sem gerðu starfendarannsóknir sem snerust um að greina hvernig þeir fara að því að efla sköpun í námi nemenda sinna . Svanborg hefur skrifað og fengið birtar fjölda ritrýndra greina og bókarkafla og er höfundur bókarinnar The road to independence . Emancipatory pedagogy ásamt dr. Rósu Gunnarsdóttur ( nánari upplýsingar á uni.hi.is / svanjons ) . Svanborg er gift Valdimari Jóhannssyni bónda á Stóra-Núpi og eiga þau fimm börn . Börn þeirra eru Jóhann vélsmíðameistari á Selfossi , Bryndís grunnskólakennari í Hveragerði , Anna Sigríður náttúrufræðingur hjá Landgræðslunni í Gunnarsholti , Jón Einar húsasmíðameistari og kennari í Hveragerði og Auður Gróa sálfræðingur og meistaranemi í verkefnastjórnun í viðskiptafræðideild Háskóla Íslands .